題漢陽招真亭
作者：賀鑄
朝代：宋

paragraphs: 大別山顛清沔尾，飛亭岧嶢带雲起。
清狂使君初燕喜，拍手招呼黄鶴子。
玄津煉出太陽酥，手葺胎髮蒙頭顱。
每誇久落北酆籍，豈意齎恨歸黄壚。
越客登臨興何有，愁不能言病妨酒。
殘陽雲夢窅然深，尚欲開襟吞八九。
羽駕飄颻安在哉，使君餘跡已塵埃。
但見庾令樓橫烟樹杪，角聲催月渡江來。